Лариса а Юсуп а девзинера ишколехь. И шиъ дехачу Веда-чIаже чувуллучехь Iуьллучу Сиржа-эвлахь, накъосташа церах алара Ромео а, Джульетта а ду и шиъ, олий. Уьш дуьххьарлера бераш дара, нохчий Сибрехара цIабирзинчултIаьхьа, шайн даймахкахь дина долу. Шайн дайн санна, церан ца дезнера лан ШолгIа Дуьненера тIом хилар бахьана долуш хилла хало а, Казахстанехь а, Юккъерчу Азехь а, депортацехь хан токхуш хьегна болу бала а. Цундела, церан дегнашчохь дахар хаза дара, книжкаш тIехь язъйина поэма санна. Ларисас ишкол чекх ма яьккхина, иза маре йигира Юсупа. Нана а йоцуш кхиина йолчу цуьнан, стаг вацара дагаяла. Да, хууш ма-хиллара, цу тайпачу гIуллакхашна юкъа ца гIерта, тIкъа гергарнаш реза бара, цунна шен бен карорна. Кхин хIун оьшу-те ирсе дахарехь ваха, аьлла хеталора - цхьане ирсе даха, тIаккха цхьана дийнахь бакъ дуьнене дIадаха, книжкашна тIехь ма-язддара...